MONITOR EXTERN Nr.2

 

1. Reuniunea Consiliului de Securitate al ONU

Şeful diplomaţiei americane Colin Powell a pus, la 5 februarie a.c., la dispoziţia Consiliului de Securitate, înregistrările unor conversaţii şi mai multe fotografii realizate prin satelit, care arată că Saddam Hussein nu cooperează cu inspectorii ONU.

În cursul unui discurs sever intitulat "Refuzul dezarmării", care ar putea fi hotărâtor pentru declanşarea unui război împotriva Irakului, Colin Powell a prezentat mai multe fotografii realizate prin satelit care ar demonstra scoaterea unor arme de distrugere în masă din buncărele armatei irakiene cu doar câteva zile înainte de sosirea inspectorilor ONU pentru dezarmare.

C. Powell a prezentat şi fotografii ale unor locuri unde ar fi fabricate arme chimice.

Secretarul de stat a declarat că "după primul război mondial, nici o ţară în afară de Irak nu a folosit atât de frecvent arme chimice".

Potrivit oficialului american, este evident că Bagdadul "are legături de mai multe decenii cu organizaţii teroriste", invocând o "relaţie sinistră" între Irak şi al-Qaida.

În sprijinul declaraţiilor sale, C. Powell a prezentat fotografii ale mai multor presupuşi membri al-Qaida, printre care Mohamed al Zarkaui, un combatant cunoscut al reţelei al-Qaida. 

"În decembrie 2000, Irakul a instruit doi membri ai unor reţele teroriste în legătură cu al-Qaida în ceea ce priveşte utilizarea armelor chimice şi bacteriologice", a subliniat secretarul de stat Colin Powell, acuzîndu-l pe preşedintele Saddam Hussein că a trimis "agenţi, la jumătatea anilor '90, în taberele de pregătire din Afganistan", pentru a instrui presupuşii terorişti să falsifice documente. De asemenea, acesta a exemplificat îndelungatele legături dintre Irak şi terorism prin facilităţile acordate de regimul de la Bagdad teroriştilor palestinieni. 

C. Powell a mai apreciat că Irakul a ascuns elemente cheie ale programului interzis de fabricare a armelor chimice în clădiri aparţinând industriei petrochimice şi a subliniat că Saddam Hussein nu a folosit ultima şansă acordată de comunitatea internaţională. 

Pe de altă parte, în opinia secretarului de stat, "a acorda Irakului câteva luni sau câţiva ani suplimentari, care ar fi utilizaţi pentru controlarea armelor de distrugere în masă, nu este o opţiune pentru Consiliul de Securitate, întrucât Saddam Hussein nu se va opri decât dacă cineva îl obligă". 

C. Powell a avertizat Irakul că "se află în situaţia de a fi supus unor consecinţe grave pentru că a încălcat din nou Rezoluţia 1.441 şi practică o politică de eschivări şi înşelătorii la cel mai înalt nivel". În sprijinul acuzaţiilor formulate, Colin Powell a afirmat că regimul irakian ar încerca să fabrice rachete cu rază lungă de acţiune, "o bombă nucleară" şi îi ameninţă cu moartea pe oamenii de ştiinţă irakieni, dacă aceştia oferă informaţii inspectorilor ONU.

"Irakul a încercat să obţină echipamente electromagnetice care ar permite îmbogăţirea uraniului din Rusia, România, Slovenia şi India", a mai afirmat Colin Powell.

Secretarul de stat american a precizat că Irakul are capacitatea de a produce virusul variolei şi de a-l utiliza ca armă biologică.

12 dintre cei 15 membri ai Consiliului de Securitate, între care cei cinci membri permanenţi (China, Statele Unite, Franţa, Marea Britanie şi Rusia) au fost reprezentaţi la Reuniunea Consiliului de Securitate al ONU de miniştrii de externe, alte trei ţări (Angola, Guineea şi Siria) fiind reprezentate de ambasadorii acestor state la ONU. 

Irakul, care nu face parte din Consiliul de Securitate, a fost reprezentat de ambasadorul său la ONU, Mohammed al-Duri.

Şeful diplomaţiei chineze, Tang Jiaxuan, a cerut continuarea inspecţiilor din Irak, la fel ca şi omologul său rus, Igor Ivanov.

Cu puţin timp înainte de intervenţia secretarului de stat american, purtătorul de cuvânt al Casei Albe, Ari Fleischer, anunţase că poziţia "minoritară" a Franţei în cazul crizei irakiene nu se bucură de un sprijin prea larg în Europa.

La rândul său, premierul britanic, Tony Blair, anunţase că Marea Britanie ar fi pregătită să participe la un război împotriva Irakului chair şi fără o nouă rezoluţie ONU, în cazul "folosirii în mod capricios a dreptului de veto" de către unul dintre membrii permanenţi ai Consiliului de Securitate, făcând astfel aluzie la Franţa.

Cei 19 ambasadori ai statelor membre NATO vor avea o nouă reuniune specială consacrată crizei irakiene şi solicitărilor Statelor Unite de ajutor în cazul unui război cu Irakul.

În timp ce Arabia Saudită a cerut un răgaz pentru o ultimă negociere cu Irakul, preşedinţia greacă a UE a solicitat reprezentanţilor diplomaţiei irakiene de la Atena, Bruxelles şi New York să influenţeze liderii irakieni în neutralizarea definitivă a armelor de distrugere în masă.

Pe de altă parte, pregătirile pentru o intervenţie militară în Irak continuă. Bombardierele americane F-117, invizibile pe radar şi al căror număr este păstrat secret de către autorităţile americane, au aterizat la 4 februarie a.c., la o bază aeriană din Europa, fiind în drum spre zona Golfului.

Trei piste de aterizare din Kurdistanul irakian au fost repuse în funcţiune la cererea Statelor Unite.

Începând cu data de 15 februarie, nordul Kuweitului, care se învecinează cu Irakul, va fi declarat "zonă militară închisă".

La Bagdad, vicepremierul irakian, Tarek Aziz, a acuzat, la 5 februarie a.c., Statele Unite şi Marea Britanie că s-ar opune continuării inspecţiilor ONU deoarece inspectorii ar "dezvălui minciunile americane şi britanice" privind deţinerea de către Irak a armelor de distrugere în masă.

După reuniunea Consiliului de Securitate, şefii inspectorilor ONU, Hans Blix şi Mohamed ElBaradei, urmau să se deplaseze, la 8 februarie, a.c., la Bagdad. La data de 14 februarie şefii inspectorilor vor prezenta un nou raport în faţa Consiliului de Securitate.

 

▪ Reacţii internaţionale 

Discursul prezentat în Consiliul de Securitate de către secretarul american de Stat, Colin Powell, a convins o parte a comunităţii internaţionale că Irakul încearcă să se sustragă inspecţiilor ONU pentru dezarmare. 

DANEMARCA - "Pacea încă mai are o şansă, şi Saddam mai are o ultimă şansă. Acum Irakul trebuie să dovedească faptul că nu mai are arme sau că a distrus armele pe care nu ar fi trebuit să le deţină", a afirmat Per Stig Moeller, ministrul danez de Externe.  

OLANDA - Colin Powell a prezentat "elemente convingătoare împotriva Irakului", a apreciat premierul Jan Peter Balkendende. "Acum trebuie să vedem care va fi calea aleasă de Consiliul de Securitate, în special în ceea ce priveşte o viitoare rezoluţie, dar nu putem exclude o acţiune militară", a declarat acesta. 

NORVEGIA - Ministrul norvegian de Externe, Jan Petersen, a afirmat că dovezile prezentate de Colin Powell "sunt mai mult decât solide pentru a-l convinge pe liderul irakian că trebuie să se conformeze solicitărilor comunităţii internaţionale".  

BELGIA - "Nu putem afirma că există elemente noi", a afirmat ministrul belgian de Externe, Louis Michel. "La prima vedere, este vorba despre o acumulare foarte tehnică de elemente un pic disparate. Există un ton, foarte persuasiv, foarte convingător. Dar, în raport cu elementele concrete, nu simt că acest lucru ar justifica o decizie precipitată. Ne aflăm în tabăra celor care cred că pacea mai este încă posibilă", a spus el.  

GRECIA - Giorgios Papandreou, ministrul elen de Externe, a declarat că nu mai este un secret pentru nimeni că există divergenţe între ţările europene în privinţa programării şi urmărilor unei intervenţii militare.  

SUEDIA - Premierul Goran Persson a apreciat că discursul lui Colin Powell "a dat impresia că este bine clădit". "Ceea ce a prezentat el în legătură cu armele chimice şi cu activităţile de transport din zilele premergătoare sosirii inspectorilor mi s-a părut un element agravant. Acum este important ca raportul să fie analizat cu atenţie în Consiliul de Securitate", a declarat acesta.  

ISRAEL - "Ceea ce a prezentat secretarul de Stat Colin Powell în Consiliul de Securitate descrie o realitate foarte credibilă şi definitivă şi demonstrează adevărata natură a regimului lui Saddam Hussein, ca şi pericolul pe care îl reprezintă", a apreciat ministrul de Externe, Benjamin Netanyahu.  

EUROPA DE EST - Declaraţia comună a celor trei ţări baltice (Letonia, Lituania, Estonia) şi a Bulgariei, României, Slovaciei, Sloveniei, Albaniei, Croaţiei şi Macedoniei afirmă că aceste ţări au susţinut eforturile comunităţii internaţionale pentru dezarmarea Irakului prin mijloace paşnice. "Este deja clar că Irakul încalcă într-adevăr rezoluţiile Consiliului de Securitate, inclusiv Rezoluţia 1.441", se arată în declaraţie. 

CANADA - Ministrul canadian de Externe, Bill Graham, a afirmat că secretarul de stat american C. Powell a reuşit "să transfere povara dovezii asupra lui Saddam Hussein". "Dar a spune că războiul este singurul răspuns necesar în această situaţie este altceva; este vorba despre o evaluare politică, pentru care mai trebuie aşteptat următorul raport al inspectorilor, din 14 februarie. 

MERCOSUR (Argentina, Brazilia, Uruguay, Paraguay) - Ministrul paraguayan pentru Relaţii Externe, Jose Moreno Rufinelli, a reafirmat "respingerea terorismului şi a armelor de distrugere în masă", dar a apreciat că numai Consiliul de Securitate al ONU poate decide recurgerea la forţă împotriva Irakului. 

Pe de altă parte, zece ţări est-europene, reunite sub titulatura de grupul de la Vilnius, s-au raliat, la 5 februarie a.c., Statelor Unite, afirmând că a devenit clar faptul că Irakul încalcă rezoluţiile ONU privind dezarmarea, citând o declaraţie comună a celor zece. "Am susţinut în mod activ eforturile comunităţii internaţionale destinate dezarmării Irakului prin mijloace paşnice. Acum este clar că Irakul încalcă, într-adevăr, rezoluţiile Consiliului de Securitate, inclusiv Rezoluţia 1.441...", se arată în declaraţia prezentată de ţările Grupului Vilnius la câteva ore după discursul secretarului american de Stat, Colin Powell. 

Creat în 2000, acest grup include cele trei ţări baltice (Letonia, Lituania, Estonia), alături de Bulgaria, România, Slovacia, Slovenia, Albania, Croaţia şi Macedonia. Şapte dintre aceste ţări au fost invitate, în noiembrie 2002, să adere la Alianţă în 2004. 

Cele zece ţări reamintesc în declaraţie faptul că anul trecut s-au angajat să participe la o coaliţie internaţională având drept misiune executarea dispoziţiilor ONU şi dezarmarea Irakului, în cazul în care această ţară nu respectă rezoluţiile privind dezarmarea. "Pericolul prezent şi evident reprezentat de regimul lui Saddam Hussein necesită un răspuns comun al comunităţii ţărilor democratice. Cerem Consiliului de Securitate al ONU să întreprindă acţiunile necesare şi adecvate împotriva ameninţării constante a Irakului la adresa păcii şi a securităţii", afirmă textul declaraţiei. 

Ţările semnatare ale declaraţiei au apreciat că secretarul de stat american C. Powell a prezentat în faţa Consiliului de Securitate "probe convingătoare", care acuză regimul irakian că duce o campanie destinată împiedicării unor inspecţii semnificative şi că refuză să se dezarmeze. "Ţările noastre cunosc pericolele unei tiranii şi responsabilitatea unică a democraţiilor pentru apărarea valorilor comune. Comunitatea transatlantică, din care facem parte, trebuie să rămână unită pentru a face faţă pericolului pe care îl prezintă legăturile între terorism şi dictatori care dispun de arme de distrugere în masă", arată declaraţia Grupului Vilnius. 

Iniţiativa are loc după recenta publicare a unei scrisori de sprijin pentru Statele Unite, semnată de liderii a cinci ţări membre UE (Marea Britanie, Spania, Italia, Portugalia şi Danemarca) şi de liderii a trei ţări est-europene (Ungaria, Cehia şi Polonia, care a dezvăluit divizările europene privind criza irakiană. 

Premierul polonez, Leszek Miller, a repetat, la 5 februarie a.c., la încheierea unei întâlniri avute la Washington cu preşedintele american, George W. Bush, că "Saddam Hussein trebuie dezarmat. Vom face totul pentru ca Saddam Hussein să nu mai reprezinte o ameninţare pentru lume". 

România, cea mai mare dintre ţările invitate să adere la NATO, a subliniat că declaraţia celor zece nu reprezintă un atac împotriva unităţii UE. "Această declaraţie trebuie să contribuie la o unitate de opinii europeană privind Irakul", a afirmat purtătorul de cuvânt al Ministerului de Externe, Cosmin Dobran. 

▪ Activitatea inspectorilor ONU

Şefii inspectorilor ONU pentru dezarmare, Hans Blix şi Mohamed ElBaradei, au reluat, la 10 februarie a.c., discuţiile cu autorităţile irakiene, pe fondul unei intensificări a desfăşurărilor militare în regiune. 

"Am avut discuţii substanţiale şi utile", a declarat directorul Comisiei ONU de Control, Verificare şi Inspecţii (UNMOVIC), Hans Blix, la finalul unei reuniuni cu ministrul irakian al Afacerilor Externe. 

"Discutăm despre modul în care vom proceda, atât în raport cu zborurile de supraveghere, întâlnirile cu oamenii de ştiinţă irakieni şi problemele privind domeniile chimic, biologic şi al rachetelor. Vom vedea care sunt rezultatele", a adăugat directorul Agenţiei Internaţionale pentru Energie Atomică (AIEA), Mohamed ElBaradei. 

Hans Blix şi Mohamed ElBaradei vor prezenta, la 14 februarie a.c., Naţiunilor Unite, un nou raport privind dezarmarea Irakului. 

Potrivit Ministerului irakian al Informaţiei, inspectorii au vizitat cinci obiective în Bagdad şi altele în provincie. De asemenea, experţii au avut, în particular, a cincea discuţie cu un om de ştiinţă irakian. 

Secretarul general al Naţiunilor Unite, Kofi Annan, a declarat, în cadrul unui discurs susţinut la Williamsburg, în sud-estul Statelor Unite, că recurgerea la forţa militară este "o chestiune care nu trebuie luată în calcul de un singur stat, ci de comunitatea internaţională, în ansamblul ei". 

Acest avertisment are loc în momentul în care preşedintele american, George W. Bush, care consideră că jocul cu Irakul s-a încheiat, a multiplicat desfăşurările militare în împrejurimile Irakului. 

Pentagonul a anunţat, la 9 februarie a.c., că a închiriat 78 de avioane civile pentru a transporta soldaţi şi material militar, în perspectiva unui eventual război împotriva Irakului. 

La rândul său, comandamentul britanic din Germania, cu sediul la Ember (nord), a precizat că armata britanică a început, la 9 februarie a.c., să încarce blindate grele de tip "Challenger" pe nava "Long Stone", pentru a le transporta în regiunea Golfului. 

Autorităţile germane şi franceze lucrează la elaborarea unui "plan exhaustiv" în vederea unei "dezarmări complete" a Irakului, prin plasarea ţării sub controlul Căştilor Albastre ale Naţiunilor Unite, care ar supraveghea procesul de dezarmare, informează săptămânalul german Der Spiegel din ediţia sa din 11 februarie, a.c. 

Un purtător de cuvânt al guvernului german a confirmat parţial această informaţie, declarând că Franţa şi Germania caută "soluţii paşnice concrete". La rândul său, Franţa a criticat lipsa dialogului şi a respectului Statelor Unite faţă de partenerii lor.

În cadrul ediţiei 39 a Conferinţei internaţionale asupra securităţii, desfăşurată la München, unde au participat reprezentanţii a 40 de state, delegaţia americană a criticat planul franco-german, afirmând că "aceasta nu este o modalitate de a intra în graţiile Statelor Unite". 

În timp ce SUA şi Marea Britanie doresc să obţină o nouă rezoluţie care să permită Statelor Unite să intervină militar, Franţa, Germania, Rusia, şi China insistă în sensul acordării libertăţii depline inspectorilor, pentru a-şi duce misiunea la bun sfârşit. 

Conform ediţiei din 10 februarie a.c. a ziarului britanic Sunday Telegraph, Statele Unite şi Marea Britanie ar intenţiona să-i acorde lui Saddam Hussein un răgaz de 48 de ore pentru a părăsi Bagdadul, alternativa fiind războiul. Acest ultimatum ar fi inclus într-o nouă rezoluţie, care ar putea fi propusă Naţiunilor Unite. 

În timpul Conferinţei de la München a avut loc o manifestaţie de protest faţă de un război împotriva Irakului, la care au participat cel puţin 15.000 de persoane, potrivit poliţiei, 25.000, conform organizatorilor. 

În Italia, câteva sute de persoane au manifastat, la Napoli, împotriva războiului, la apelul mişcărilor pacifiste şi antimondializare, potrivit Prefecturii. 

De asemenea, în Indonezia, aproximativ 5.000 de persoane au manifestat la Jakarta, la apelul unui partid musulman, în timp ce în Malaysia, o petiţie împotriva războiului a fost semnată de peste un milion de persoane, conform presei. 

Reprezentanţii Irakului au declarat că au fost lansate rachete sol-aer împotriva unor avioane de vânătoare americane şi britanice, în sudul Irakului. Astfel de incidente se produc zilnic, între apărarea irakiană şi avioanele americane şi britanice care patrulează zonele de interdicţie aeriană, din nordul şi sudul Irakului, impuse, din 1991, de către SUA şi Marea Britanie. 

Irakul nu recunoaşte aceste zone, care nu fac obiectul niciunei rezoluţii a Naţiunilor Unite. 

La jumătatea lunii februarie, aproximativ 150.000 de militari americani, susţinuţi de avioane de luptă şi bombardiere, tancuri şi nave, vor fi desfăşurate în regiunea Golfului. 

 

 

2. Reuniunea NATO privind criza irakiană

 

Ţările membre NATO au eşuat din nou, la 6 februarie a.c., la Bruxelles, în încercarea de a ajunge la un acord global privind cererea de susţinere formulată de Statele Unite, în eventualitatea unui război împotriva Irakului, a anunţat secretarul general al Alianţei Nord-Atlantice, George Robertson. 

"Nu am reuşit să stabilim o concluzie finală", a declarat lordul Robertson, în cadrul unei conferinţe de presă, la finalul unei reuniuni extraordinare a ambasadorilor celor 19 ţări membre ale Alianţei. 

Cu toate acestea, G. Roberson a declarat că este "încrezător în posibilitatea de stabilire a unui consens în ceea ce priveşte un anumit număr de decizii". 

Lordul Robertson a subliniat că toate ţările aliate sunt "în acord total" asupra principiului de "apărare a Turciei", stat vecin cu Irakul, în eventualitatea unui conflict. "Solidaritatea NATO cu Turcia nu se pune în discuţie", a insistat el. 

Franţa, Germania şi Belgia s-au opus, în cursul ultimelor săptămâni, posibilităţii ca NATO să se angajeze în pregătirile în vederea susţinerii unei eventuale intervenţii militare împotriva Irakului, apreciind că o asemenea decizie ar include Alianţa într-o "logică a războiului". 

Pe de altă parte, ministrul belgian al Afacerilor Externe, Louis Michel, a reiterat faptul că ţara sa se opune unui răspuns imediat în legătură cu cererea americană. "Este prematur să ne pronunţăm acum asupra unei eventuale implicări a NATO în criza irakiană", a declarat L. Michel. 

La 16 ianuarie a.c, SUA a solicitat susţinerea Alianţei Nord-Atlantice, în cazul unui răboi împotriva Irakului. Cererea americană include folosirea unor baze militare, survolarea spaţiilor aeriene, facilităţi de aprovizionare şi o serie de măsuri pentru protejarea Turciei. 

Deciziile din cadrul Alianţei Nord-Atlantice sunt adoptate în unanimitate de către cei 19 membri. 

 

3. Activitatea curentă a Uniunii Europene 

 

Statele care vor adera la Uniunea Europeană în anul 2004 vor rămâne, timp de mai mulţi ani, sub supravegherea atentă a autorităţilor de la Bruxelles şi a noilor parteneri europeni. 

Nu există nici un motiv ca aceste state să nu depună eforturi în continuare, a avertizat recent comisarul european pentru Extindere, Günter Verheugen, referindu-se la cele zece state care se vor alătura Uniunii Europene în 2004. 

Summit-ul de la Copenhaga din luna decembrie 2002, a încheiat negocierile de aderare cu Polonia, Ungaria, Lituania, Letonia, Estonia, Cehia, Slovacia, Slovenia, Cipru şi Malta. 

Cele 15 state membre ale UE le-au atras atenţia noilor veniţi că nu trebuie să îşi întrerupă eforturile şi au fixat o serie de întâlniri pentru evaluarea progreselor celor zece. 

În luna noiembrie, cu şase luni înainte de aderarea efectivă programată pentru mai 2004, Comisia Europeană va prezenta ultimul raport privind stadiul de pregătire al noilor state membre. 

Summitul de la Copenhaga a prevăzut posibilitatea unor constrângeri care ar putea lua forma unor solicitări presante. În privinţa celor 15 actuali membri ai UE, aceştia pot cere "garanţiile necesare" în cazul în care vor observa anumite carenţe în pregătirea unui candidat sau altul. 

După aderare, UE a prevăzut "clauze de garantare" pentru a face faţă eventualelor încălcări a legislaţiei comunitare de către noii membri. 

Timp de trei ani, UE va avea posibilitatea de a se folosi de aceste clauze pentru a proteja piaţa comună din interiorul actualei Uniuni. Este vorba de măsuri care se referă la libera circulaţie a persoanelor şi a mărfurilor în interiorul UE, însă "clauzele de garantare" pot fi folosite pe timp nelimitat. Spre exemplu, dacă o ţară nu respectă criteriile sanitare stabilite de UE în domeniul agricol, produsele acesteia ar putea fi interzise în statele membre ale UE. 

"Clauzele de garantare" pot fi aplicate şi în privinţa justiţiei, deciziile tribunalelor dintr-un stat anume putând să nu fie recunoscute dacă se va considera că respectiva ţară are carenţe în acest domeniu. Clauzele au rolul de a "crea un cadru de siguranţă suplimentar", explică autorităţile de la Bruxelles, subliniind că viitoarea extindere, de o amploare fără precedent, solicită eforturi considerabile din partea viitoarelor state membre pentru a se adapta legislaţiei comunitare. "Chiar dacă am avea cea mai tare voinţă din lume, nu putem garanta că nu vor exista probleme. Ideea este de a repara imediat orice disfuncţionalităţi", a adăugat un oficial european. 

În cadrul Comisiei Europene, aceste clauze sunt comparate cu "măsurile chirurgicale, care au scopul de a soluţiona o chestiune specifică şi precisă" care ar putea apărea imediat după aderare. 

În raportul anual din toamna anului 2002 privind stadiul de dezvoltare a ţărilor candidate, Comisia Europeană a insistat pe problemele corupţiei. Comisia a subliniat necesitatea de a întări cadrul administrativ şi juridic al ţărilor candidate pentru a permite aplicarea efectivă a legislaţiei comunitare. 

 

4. Situaţia din Coreea de Nord

 

Autorităţile nord coreene au avertizat, la 10 februarie a.c., asupra faptului că va adopta "măsurile cele mai dure" pentru a-şi proteja interesele, înaintea unei importante reuniuni a Agenţiei Internaţionale pentru Energie Atomică (AIEA), pe tema situaţiei privind armamentul nuclear nord-corean. 

"Este normal ca Republica Populară Democrată Coreeană să adopte măsurile cele mai dure pentru a-şi proteja interesele supreme în raport cu această situaţie dificilă", se arată în cotidianul Rodong Sinmun, al Partidului Comunist la putere. 

Cotidianul acuză SUA că acestea s-ar folosi de AIEA pentru a accentua presiunea internaţională asupra Coreei. AIEA se va reuni la 12 februarie a.c., la Viena, unde va analiza problema reactivării instalaţiilor nucleare nord-coreene şi urmează să decidă dacă se impune prezentarea dosarului nord-coreean în faţa Consiliului de Securitate al Naţiunilor Unite, abilitat să impună sancţiuni. Autorităţile nord coreene au avertizat că sancţiunile ar echivala cu o declaraţie de război. 

În mai multe rânduri, Coreea de Nord a respins orice internaţionalizare a crizei şi a făcut apel la negocieri directe cu Statele Unite asupra unor garanţii de securitate. 

La rândul său, secretarul american al Apărării, Donald Rumsfeld, a declarat la 9 februarie a.c., cu ocazia unei vizite în Germania, că "dacă nord-coreenii şi-ar reactiva uzina de tratare a combustibilului iradiat, ar putea obţine suficientă materie nucleară pentru a construi între şase şi opt arme nucleare". 

Rodong Sinmun a criticat recent faptul că Statele Unite au luat măsura de a suplimenta masiv forţele americane din jurul ţării, în perspectiva evidentă de a lansa un atac preventiv împotriva Coreii de Nord şi au acuzat SUA că ar încerca să obţină susţinerea altor ţări în scopul unei operaţiuni militare. "Dacă provocările americane de suplimentare a trupelor de agresiune se vor dezlănţui, întreg teritoriul Coreii va fi redus la cenuşă, iar coreenii nu vor scăpa unui teribil dezastru nuclear", a declarat agenţia oficială nord-coreeană, KCNA.

Pentagonul a anunţat că bombardiere cu autonomie mare de zbor au fost pregătite pentru a fi trimise în Orientul Mijlociu, în sprijinul forţelor americane din Coreea de Sud. 

Potrivit autorităţilor americane, criza coreeană, spre deosebire de cea irakiană, ar putea fi soluţionată pe căi diplomatice, în cooperare cu Coreea de Sud, China, Rusia şi Japonia. 

 

5. Proclamarea noului stat Serbia-Muntenegru

Belgrad, 4 feb /Rompres/ - Parlamentul iugoslav a proclamat oficial nasterea noului stat Serbia-Muntenegru, marti seara - transmit Reuters si AFP. 

Proclamarea oficiala a noului stat a avut loc în cursul sesiunii comune a celor doua camere, Camera Cetatenilor si Camera Republicilor, ale parlamentului si nu a durat decât câteva minute. 

"Dupa ce cele doua camere ale parlamentului federal au adoptat Carta constitutionala, dupa adoptarea acestui document de catre parlamentele Serbiei si Muntenegrului, proclam Carta constitutionala a Serbiei si Muntenegrului", a declarat Dragoljub Micunovic, presedintele Camerei Cetatenilor. 

Presedintele de-acum defunctei Iugoslaviei, Vojislav Kostunica, si premierul Muntenegrului, Milo Djukanovic, nu au asistat la proclamarea noului stat. 

Restructurarea RFI a fost în parte provocata de tendintele de independenta ale clasei politice aflate la putere în Muntenegru, grupate în jurul dlui Djukanovic. Odata cu proclamarea noului stat, denumirea de Iugoslavia înceteaza sa existe oficial, iar pe noile harti, ea va fi înlocuita cu "Serbia-Muntenegru". În cadrul noului stat, Serbia si Muntenegrul vor beneficia de aceelasi drepturi si de o larga autonomie. Mentinerea lor în cadrul unui singur stat este una din conditiile pentru admiterea lor în Consiliul Europei. 

Noul presedinte al Serbiei-Muntenegru va fi ales de noul parlament, format din 126 membri. Noul stat va avea o singura armata, dar doua monezi, Serbia mentinând actualul dinar, iar Muntenegru trecând la euro.ROMPRES 

Belgrad, 5 feb /Rompres/ - Votul istoric de la Belgrad care a dizolvat Iugoslavia în favoarea noului stat Serbia-Muntenegru este consemnat, analizat si comentat de majoritatea publicatiilor internationale. 

"Iugoslavia si-a votat la 4 februarie iesirea oficiala din istorie, lasând loc unei uniuni flexibile între Serbia si Muntenegru", scrie cotidianul britanic FINANCIAL TIMES. 

"Legiuitorii din cadrul Parlamentului federal de la Belgrad au adoptat o noua Constitutie prin care disputatul nume Iugoslavia a fost definitiv lasat pentru cartile de istorie, fiind înlocuit de Serbia-Muntenegru - cele doua republici care formeaza de acum înainte un singur stat", se poate citi, de asemenea în THE NEW YORK TIMES, potrivit caruia noul stat este un compromis între aspiratia la independenta împartasita de multi muntenegreni si decizia oficialilor internationali de a nu permite o retrasare a frontierelor în Balcani nu este posibila. 

Carta constitutionala adoptata la 4 februarie stipuleaza ca puterea va fi comutata celor doua republici componente ale uniunii. Marele perdant este actualul presedinte al Iugoslaviei, Vojislav Kostunica, care i-a succedat la Belgrad lui Slobodan Milosevici începând cu anul 2000. În tot acest rastimp, presedintele iugoslav a fost practic captivul unei permanente lupte pentru putere cu premierul sârb, Zoran Djindjic, care la rândul sau a facut tot posibilul pentru a-l împiedica pe rivalul sau sa devina presedintele Serbiei. 

Serbia si Muntenegru, fostele republici care acum se numesc "state membre" /ale uniunii/, vor trebui ca fiecare, în termen de zece zile, sa adopte o lege electorala pentru alegerea deputatilor care vor urma sa faca parte din noul Parlament. În termen de cinci zile, presedintele iugoslav Kostunica va trebui sa stabileasca o data pentru alegerile legislative. Odata ales, noul Parlament al uniunii va trebui ca, în prima sa sesiune, sa îl aleaga pe succesorul actualului presedinte Kostunica. Cel mai probabil, presedintele noii uniuni va fi Svetozar Marovic, un muntenegrean care nu s-a aratat deloc entuziasmat de obtinerea acestui mandat, care va începe oficial abia dupa rezolvarea chestiunilor legate de structura institutiilor noului stat si a personalului acestora, anticipeaza analistii politici. 

De altfel, Vojislav Kostunica s-a aratat extrem de sceptic în privinta noii uniuni si a avertizat ca tendinta Balcanilor spre dezingrare politica va frustra noul stat, asa cum s-a întâmplat si în cazul Iugoslaviei. "Seamana cu un mariaj sortit de la bun început divortului", a afirmat acesta. 

Reactiile cetatenilor celor doua republici au fost mixte. Unii sustin ca uniunea nu are nici o legatura cu ceea ce au vrut ei si ca nu este decât o mutare care face pe placul "politicienilor necugetati", iar pentru altii reprezinta "o tiranie, o lovitura de stat, distrugerea statului federal." 

Purtatorul de cuvânt al parlamentului federal, Dragoljub Micunovic, a declarat însa ca "este firesc sa existe o opozitie fata de noua uniune, dar în realitate, este o uniune în interesul tuturor, deoarece miza este chiar integrarea în Uniunea Europeana. 

Se poate spune însa ca aceasta "reîncarnare" a tarii a adâncit nostalgia pentru pacea si prosperitatea pe care sârbii si muntenegrenii o împartaseau cu vecinii lor croati, macedoneni, bosniaci si sloveni înainte de izbucnirea razboaielor civile din anii `90 care au dezmembrat federatia iugoslava creata în 1945 de maresalul Tito. 

În 1918, Iugoslavia era de fapt asa-numitul Regat al Sârbilor, Croatilor si Slovenilor, pentru ca în 1929 sa ia denumirea de Iugoslavia. De-a lungul existentei sale istorice, Iugoslavia a fost afectata de tensiunile dintre etniile care o alcatuiau. 

Nostalgia este o stare de spirit raspândita în Balcani si chiar cei tineri, care nu l-au apucat pe Iosip Broz Tito, regreta vremurile când puteau circula liber în regiune, când aveau suficienti bani si timp sa se distreze, gratie unei economii cvasicomuniste, dar sprijinite si de un sistematic ajutor occidental, alocat cu intentia de a stimula iesirea de sub sfera de influenta a Moscovei. 

Dupa brutalele conflicte cu Bosnia si Croatia, când armata sârba a fortat civilii sa paraseasca zone întregi si dupa reprimarea miscarii separatiste a etnicilor albanezi care a atras asupra Belgradului bombardamentele NATO, Serbia lupta în continuare sa scape de imaginea de stat-paria care o apasa. 

"Pot spune ca sunt un iugonostalgic. Mi-e dor sa vizitez coastele croate. Toata povestea aceasta cu uniunea dintre Serbia si Muntenegru este lipsita de sens", a declarat o studenta, citata de cotidianul new-yorkez. 

Nu de aceeasi parere sunt însa si oficialii Uniunii Europene, care în ultimul an au facut eforturi pentru a-i convinge pe politicienii sârbi si muntenegreni sa fie de acord cu un plan pus la punct de Bruxelles. 

Noua uniune, în cadrul careia Serbia si Muntenegrul vor beneficia, timp de trei ani, de aceelasi drepturi si de o larga autonomie, are un important obiectiv. 

"Vom câstiga ceva timp", a declarat un diplomat european. "Ultimul lucru de care aceasta regiune are nevoie este o adâncire a balcanizarii. În schimb, este necesara adoptarea reformelor ample daca cei de aici doresc sa devina în viitor membri ai UE." 

Cotidianul american THE WASHINGTON POST aminteste într-un articol consacrat, de asemenea, adoptarii noii Constitutii în Parlamentul iugoslav, ca acest proiect pastreaza intacta optiunea celor doua populatii de a decide prin referendum, în decurs de trei ani, daca vor sa paraseasca uniunea. Asadar, viabilitatea planului elaborat de UE nu este nici pe departe garantata, conchide ziarul american. 

